text: Esbjerg Energy danske mestre: Se reaktionerne her
  19 april 2016 kl. 22.44
  Esbjerg Energy er danske mestre i ishockey efter et vildt drama i Herning. Med en sejr på 3-2 i overtiden tog vestjyderne DM-guldet. Se reaktionerne her.
  Der skulle seks finalekampe til før vinderen af det danske mesterskab i ishockey blev fundet. I en hæsblæsende kamp vandt Esbjerg 3-2 efter overtid.  Det var Esbjergs Aaron Lee, som scorede det afgørende mål 10 minutter inde i første overtidsperiode.
  Efter kampen var det både nogle trætte og glade spillere, TV SYDs reporter mødte.
  - Drengene gjorde sådan en stor indsats for at vinde. Jeg er virkelig træt - og jeg er glad for, det er overstået, så vi kan fejre det, siger Esbjergs Matthew Pistilli til TV SYD.
  Samme følelse har Sune Hjulmand, der har været i Esbjerg i et helt årti. 
  - Det er sindsygt. Jeg har aldrig prøvet noget som det her før. Jeg har kæmpet så mange år. Jeg har været her i ti år - og jeg har bare svært ved at tale lige nu, siger Sune Hjulmand til TV SYD.
  Esbjergs Jeppe Holmberg havde også svært ved at finde ordene frem.
  - Det er helt vildt. Det er fuldstændig surrealistisk. Vi har ikke hele tiden troet, vi ville komme så langt i den her sæson. At vi gør det her er fantastisk, siger han til TV SYD.
  
  
  
  